Document ID: 32010L0036

A BIZOTTSÁG 2010/36/EU IRÁNYELVE
(2010. június 1.)
a személyhajókra vonatkozó biztonsági szabályokról és követelményekről szóló 2009/45/EK európai parlamenti és tanácsi irányelv módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a személyhajókra vonatkozó biztonsági szabályokról és követelményekről szóló, 2009. május 6-i 2009/45/EK európai parlamenti és tanácsi irányelvre (1) és különösen annak 10. cikkére,
mivel:
(1)
A 2009/45/EK irányelv az áttekinthetőség érdekében kodifikálta és átdolgozta a személyhajókra vonatkozó biztonsági szabályokról és követelményekről szóló, 1998. március 17-i 98/18/EK tanácsi irányelvet (2) és annak későbbi érdemi módosításait.
(2)
A 2009/45/EK irányelv alkalmazásában a személyhajók biztonsági szabályaival és követelményeivel kapcsolatos nemzetközi egyezményeknek, köztük az Életbiztonság a tengeren tárgyú 1974. évi nemzetközi egyezménynek (SOLAS-egyezmény) és egyéb nemzetközi szabályzatoknak és határozatoknak az ezen irányelv elfogadásakor hatályban lévő változata érvényes.
(3)
A 98/18/EK irányelv legutóbbi, a 2003/75/EK tanácsi rendelet (3) általi érdemi módosítása óta változások történtek a vonatkozó nemzetközi jogi eszközökben, így a Nemzetközi Tengerészeti Szervezet (IMO) egyezményeiben, jegyzőkönyveiben, szabályzataiban és határozataiban.
(4)
A 2009/45/EK irányelv vonatkozó cikkeiben és mellékleteiben figyelembe kell venni az említett új nemzetközi okmányokat.
(5)
A 2009/45/EK irányelvet ezért ennek megfelelően módosítani kell.
(6)
Az ezen irányelvben előírt intézkedések összhangban vannak a 2099/2002/EK európai parlamenti és tanácsi rendelet (4) értelmében létrehozott, a tengeri közlekedés biztonságával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 2009/45/EK irányelv a következőképpen módosul:
1.
A 2. cikk c) pontjának helyébe az alábbi szöveg lép:
„c) »nagysebességű vízi járművekre vonatkozó szabályzat«: az IMO Tengerészeti Biztonsági Bizottsága által 1994. május 20-án elfogadott, MSC 36 (63) határozatban található, a nagysebességű vízi járművek biztonságáról szóló nemzetközi szabályzat, illetve az IMO Tengerészeti Biztonsági Bizottsága által 2000 decemberében elfogadott MSC 97 (73) javaslatban található, a nagysebességű vízi járművek biztonságáról szóló nemzetközi szabályzat, mindenkor hatályos változatukban;”.
2.
A 2. cikk g) pontja ii. alpontjának helyébe a következő rendelkezés lép:
„ii.
legnagyobb sebességük, a nagysebességű vízi járművekre vonatkozó 1994. évi szabályzat 1.4.30. bekezdésének, valamint a nagysebességű vízi járművekre vonatkozó 2000. évi szabályzat 1.4.37. bekezdésének meghatározása szerint kisebb mint 20 csomó;”.
3.
A 3. cikk (2) bekezdése a) pontjának iii. alpontja helyébe a következő szöveg lép:
„iii.
nem acélból vagy azzal egyenértékű anyagból készült hajók, és amelyek nem tartoznak a nagysebességű vízi járművekre (MSC 36 (63) határozat, illetve MSC.97 (73) határozat) vagy a dinamikus meghajtású vízi járművekre (A.373 (X) határozat) vonatkozó követelmények alá;”.
4.
A 4. cikk (3) bekezdése helyébe az alábbi szöveg lép:
„(3) A nagysebességű utasszállító vízi járművekre a nagysebességű vízi járművekre vonatkozó 1994. évi szabályzat 1. fejezetének 1.4.10. és 1.4.11. szakaszában, illetve a nagysebességű utasszállító vízi járművekre vonatkozó 2000. évi szabályzat 1. fejezetének 1.4.12. és 1.4.13. szakaszában meghatározott osztályok érvényesek.”
5.
A 6. cikk (1) bekezdésében a c) pont helyébe a következő lép:
„c)
az 1974. évi SOLAS-egyezmény mindenkor hatályos változata V. fejezetének 17., 18., 19., 20. és 21. szabályában foglalt, a hajófedélzeti navigációs berendezésekre vonatkozó rendelkezéseit kell alkalmazni. A 96/98/EK irányelv A (1) mellékletében felsorolt és az említett irányelv rendelkezéseinek megfelelő fedélzeti navigációs berendezéseket úgy kell tekinteni, hogy megfelelnek az 1974. évi SOLAS-egyezmény V. fejezetének 18.1. szabályában megfogalmazott típus-jóváhagyási követelményeknek.”
6.
A 6. cikk (4) bekezdésében az a) pont helyébe a következő rendelkezés lép:
„a)
az 1996. január 1-jén vagy azt követően épített vagy jelentős mértékű javítás, átalakítás vagy módosítás alá vetett nagysebességű utasszállító vízi járműnek meg kell felelnie az 1974. évi SOLAS-egyezmény X. fejezete 2. és 3. szabályaiban megfogalmazott követelményeknek, kivéve, ha
-
gerincét legkésőbb 1998 júniusában fektették vagy az építés hasonló szakaszában voltak, és
-
a leszállításra és üzembe helyezésre legkésőbb 1998 decemberéig sor került, és
-
teljes mértékben megfelel az IMO MSC 37 (63) határozatával módosított A.373(X) IMO rendeletben található, a dinamikus felhajtóerejű vízi járművekre vonatkozó biztonsági szabályzat (DSC Szabályzat) követelményeinek;”.
7.
A 12. cikk (4) bekezdése helyébe az alábbi szöveg lép:
„(4) Az IMO A.997(25), a szemlék és az igazolások kiállításának összehangolt rendszeréről és a személyhajók biztonsági rendszereinek szemléjénél alkalmazott iránymutatásokról szóló 2007. évi határozatában megállapított, a személyhajó biztonsági bizonyítvány kiadása érdekében folytatott szemlék eljárásait és iránymutatásait, illetve az azonos cél elérésére kialakított eljárásokat kell alkalmazni.”
8.
A 2009/45/EK irányelv I-V. melléklete helyébe az ezen irányelv mellékletében foglalt szöveg lép.
2. cikk
Átültetés a nemzeti jogba
(1) A tagállamok hatályba léptetik azokat a törvényi, rendeleti és hatósági rendelkezéseket, amelyek szükségesek ahhoz, hogy ennek az irányelvnek legkésőbb a hatálybalépését követő 12 hónappal megfeleljenek. E rendelkezések szövegét haladéktalanul megküldik a Bizottságnak.
A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
(2) A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.
3. cikk
Ez az irányelv az Európai Unió Hivatalos Lapjában való kihirdetése napján lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2010. június 1-jén.

Labels: 7
8
15